Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της θέσπισης ενός κοινοτικού προγράμματος δράσης για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού

(νποβληθεισα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στα πλαίσια της συμβολής της στην προετοιμασία του Ευρωπαϊκού Συμβουλίου στη Λισσαβώνα, η Ευρωπαϊκή Επιτροπή υπέβαλε στις 1 Μαρτίου 2000 την ανακοίνωσή της "Να οικοδομήσουμε μια Ευρώπη χωρίς αποκλεισμούς" [1]. Βασισμένη στη βούληση για την προώθηση της κοινωνικής πολιτικής ως παραγωγικού παράγοντα η ανακοίνωση αυτή πρότεινε να δοθεί νέα ώθηση στη συνεργασία της ΕΕ για την καταπολέμηση του κοινωνικού αποκλεισμού και για την εφαρμογή προς τον σκοπό αυτό της διάταξης της νέας συνθήκης που συμφωνήθηκε στο Άμστερνταμ - άρθρο 137 της συνθήκης για την ίδρυση της ΕΚ. Με την ενσωμάτωση της προαγωγής της κοινωνικής ένταξης στο πλαίσιο της γενικής στρατηγικής της Ένωσης για την επόμενη δεκαετία και με τη συμφωνία για την ανάπτυξη πολιτικών για την κοινωνική ένταξη με βάση μια ανοικτή μέθοδο συντονισμού σε επίπεδο ΕΕ, το Ευρωπαϊκό Συμβούλιο στη Λισσαβώνα προέβη σε ένα σημαντικό βήμα προς τα εμπρός όσον αφορά τη συνεργασία αυτή. Ως συνέχεια που δόθηκε στα συμπεράσματα αυτά και έχοντας υπόψη το άρθρο 137 της συνθήκης, η Ευρωπαϊκή Επιτροπή προτείνει μια απόφαση για τη θέσπιση ενός κοινοτικού προγράμματος δράσης για την υποστήριξη και την ενθάρρυνση της συνεργασίας αυτής.

[1] COM (2000) 79 τελικό της 1ης Μαρτίου 2000

1. Η ΚΟΙΝΟΤΙΚΗ ΣΤΡΑΤΗΓΙΚΗ ΓΙΑ ΤΗΝ ΚΑΤΑΠΟΛΕΜΗΣΗ ΤΟΥ ΚΟΙΝΩΝΙΚΟΥ ΑΠΟΚΛΕΙΣΜΟΥ

Στο Ευρωπαϊκό Συμβούλιο στη Λισσαβόνα, η Ένωση έθεσε η ίδια ένα νέο στρατηγικό στόχο για την επόμενη δεκαετία: να γίνει η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή. Για την επίτευξη του στόχου αυτού, το Ευρωπαϊκό Συμβούλιο αποφάσισε μια τριμερή στρατηγική: την προώθηση της μετάβασης σε μια ανταγωνιστική οικονομία με βάση τη γνώση και μια κοινωνία της πληροφορίας για όλους. τον εκσυγχρονισμό του ευρωπαϊκού κοινωνικού μοντέλου, την επένδυση στον άνθρωπο και την καταπολέμηση του κοινωνικού αποκλεισμού και τη στήριξη μιας υγιούς οικονομικής προοπτικής και των ευνοϊκών προβλέψεων οικονομικής μεγέθυνσης. Εντός αυτού του πλαισίου, το Ευρωπαϊκό Συμβούλιο συμφώνησε να βασίσει τις πολιτικές για την κοινωνική ένταξη σε μια ανοικτή μέθοδο συντονισμού που να συνδυάζει τα εθνικά σχέδια δράσης και την προοπτική και την πρωτοβουλία της Ευρωπαϊκής Επιτροπής για συνεργασία. Η στρατηγική θα στηριχθεί σε ικανοποιητικούς στόχους για την εξάλειψη της φτώχειας και του κοινωνικού αποκλεισμού που θα συμφωνηθούν από το Συμβούλιο έως τα τέλη του έτους 2000 [2].

[2] Το Ευρωπαϊκό Συμβούλιο στη Λισσαβώνα αποφάσισε ότι το Συμβούλιο πρέπει να συμφωνήσει ικανοποιητικούς στόχους έως τα τέλη του 2000. Αποφάσισε επίσης ότι η ομάδα υπαλλήλων υψηλού επιπέδου που η Ευρωπαϊκή Επιτροπή πρότεινε να συσταθεί στα πλαίσια της συνεργασίας στον τομέα της κοινωνικής προστασίας πρέπει να συμμετέχει στις εργασίες αυτές καθώς στη δημιουργία των από κοινού συμφωνημένων δεικτών.

Ειδικότερα, το Ευρωπαϊκό Συμβούλιο δήλωσε ότι η κοινοτική στρατηγική για την κοινωνική ένταξη πρέπει να περιλαμβάνει:

- την προώθηση της καλύτερης κατανόησης του κοινωνικού αποκλεισμού μέσω συνεχούς διαλόγου και ανταλλαγής πληροφοριών και ορθής πρακτικής βάσει από κοινού συμφωνημένων δεικτών.

- την ενσωμάτωση της προαγωγής της κοινωνικής ένταξης στις πολιτικές των κρατών μελών για την απασχόληση, την εκπαίδευσης και την κατάρτιση, την υγείας και την κατοικία, με παράλληλη δράση των διαρθρωτικών ταμείων σε κοινοτικό επίπεδο, εντός του σημερινού δημοσιονομικού πλαισίου.

- και την ανάπτυξη ενεργειών προτεραιότητας για συγκεκριμένες ομάδες στόχους. τα κράτη μέλη θα επιλέγουν από τις ενέργειες αυτές εκείνες που προσιδιάζουν στην ιδιαίτερη κατάστασή τους και, στη συνέχεια, θα υποβάλλουν εκθέσεις για την εφαρμογή τους.

Η εφαρμογή της στρατηγικής αυτής μέσω της ανοικτής μεθόδου συντονισμού, ενώ σέβεται την αρχή της επικουρικότητας και περιλαμβάνει ενεργά όλους τους σχετικούς παράγοντες, όπως συνιστά το Ευρωπαϊκό Κοινοβούλιο, συνεπάγεται:

- τον καθορισμό κατευθυντήριων γραμμών για την Ένωση σε συνδυασμό με συγκεκριμένα χρονοδιαγράμματα για τη βραχυπρόθεσμη, μεσοπρόθεσμη και μακροπρόθεσμη επίτευξη των στόχων που θέτουν.

- τη δημιουργία, εφόσον χρειάζεται, ποσοτικών και ποιοτικών δεικτών και σημείων αναφοράς με μέτρο τα καλύτερα του κόσμου, προσαρμοσμένων στις ανάγκες των διαφόρων κρατών μελών και τομέων ως μέσο σύγκρισης των βέλτιστων πρακτικών.

- τη μετατροπή αυτών ευρωπαϊκών κατευθυντήριων γραμμών σε εθνικές και περιφερειακές πολιτικές με τον καθορισμό ειδικών στόχων και τη λήψη μέτρων, λαμβάνοντας υπόψη τις εθνικές και περιφερειακές ιδιομορφίες.

- και την περιοδική παρακολούθηση, αξιολόγηση και επανεξέταση από ομότιμους υπό μορφή αλληλοδιδακτικών διαδικασιών.

Ανταποκρινόμενη στην πρόσκληση του Ευρωπαϊκού Συμβουλίου στη Λισσαβόνα, η Ευρωπαϊκή Επιτροπή υποβάλλει ένα κοινοτικό πρόγραμμα δράσης για την υποστήριξη της πολιτικής για τη συνεργασία της ΕΕ που προβλέπεται από τη στρατηγική αυτή.

Στα πλαίσια του προγράμματος αυτού θα εφαρμοστούν τα μέτρα που προβλέπονται στο άρθρο 137 της συνθήκης (παράγραφος 2, εδάφια 2 και 3) "που αποβλέπουν στην ενθάρρυνση της συνεργασίας μεταξύ κρατών μελών, μέσω πρωτοβουλιών που αποσκοπούν στη βελτίωση των γνώσεων, στην ανάπτυξη της ανταλλαγής πληροφοριών και των δοκιμασμένων πρακτικών, την προώθηση καινοτόμων λύσεων και την αξιολόγηση εμπειριών, με σκοπό την καταπολέμηση του κοινωνικού αποκλεισμού". Το πρόγραμμα αποβλέπει στην ολοκλήρωση των κοινοτικών προσπαθειών που επιδιώκουν τη μεγιστοποίηση του αντίκτυπου στον κοινωνικό αποκλεισμό και στην ενσωμάτωση της καταπολέμησης του κοινωνικού αποκλεισμού σε όλα τα κοινοτικά μέσα και μέτρα πολιτικής. Θα έχει ιδιαίτερη σημασία η καταπολέμηση των πιθανών νέων μορφών κοινωνικού αποκλεισμού που συνδέονται με την αναδυόμενη κοινωνία της γνώσης καθώς και για την αξιοποίηση των ευκαιριών που παρέχονται από την κοινωνία της γνώσης για την καταπολέμηση του κοινωνικού αποκλεισμού. Θα συμβάλει στην υποστήριξη των αναγκαίων προσπαθειών για τη σημαντική μείωση της φτώχειας στην Ευρώπη, όπως προτείνει η Ευρωπαϊκή Επιτροπή στη συνεισφορά της στο Ευρωπαϊκό Συμβούλιο στη Λισσαβόνα (μείωση των αριθμών των ατόμων που ζουν κάτω από το όριο της φτώχειας από το 18 % σήμερα στο 15 % το 2005 και στο 10 % το 2010 και μείωση κατά το ήμισυ της παιδικής φτώχειας έως το 2010 [3]). Στο πλαίσιο αυτό, θα υποστηρίξει την ανάπτυξη των από κοινού συμφωνημένων στόχων και δεικτών στο επίπεδο της ΕΕ, που συμπληρώνονται σε κάθε κράτος μέλος με ποιοτικούς και ποσοτικούς δείκτες και σημεία αναφοράς που εκφράζουν τις αντίστοιχες ανάγκες και προτεραιότητές τους όπως καθορίζονται στα εθνικά τους σχέδια δράσης για την καταπολέμηση του κοινωνικού αποκλεισμού.

[3] Έγγρ./00/7 της 28/02/00

2. Η ΣΤΡΑΤΗΓΙΚΗ ΤΟΥ ΠΡΟΓΡΑΜΜΑΤΟΣ

Η καταπολέμηση του κοινωνικού αποκλεισμού αποτελεί πρώτη και ύψιστη αρμοδιότητα των κρατών μελών και των εθνικών, περιφερειακών και τοπικών αρχών τους. Το προτεινόμενο κοινοτικό πρόγραμμα αποσκοπεί στο να προσθέσει αξία στη δράση των κρατών μελών. Βασιζόμενη στα εθνικά σχέδια δράσης που θα δημιουργήσουν τα κράτη μέλη, το πρόγραμμα θα εστιαστεί στη διακρατική συνεργασία ως μέσο για τη βελτίωση της κατανόησης και της πρακτικής και με τα κράτη μέλη θα προωθήσει την παρακολούθηση, την αξιολόγηση και την επανεξέταση από ομότιμους υπό μορφή αλληλοδιδακτικών διαδικασιών. Το έργο του προγράμματος θα συνδεθεί με τους στόχους που θα συμφωνηθούν από το Συμβούλιο για να εστιαστεί το έργο σχετικά με την επίτευξη αποφασιστικού αντίκτυπου όσον αφορά την εξάλειψη της φτώχειας. Δεδομένης της συμβολής των κοινωνικών εταίρων και των μη κυβερνητικών οργανώσεων για την καταπολέμηση του κοινωνικού αποκλεισμού, το πρόγραμμα θα τους συμπεριλάβει στον ευρύτερο διάλογο πολιτικής και στη συζήτηση που θα προωθήσει σε ευρωπαϊκό επίπεδο.

Ο κοινωνικός αποκλεισμός έχει πολυδιάστατο χαρακτήρα. Ως εκ τούτου, μέτρα για την καταπολέμηση του κοινωνικού αποκλεισμού πρέπει να αναπτυχθούν σε ένα ευρύ φάσμα των τομέων πολιτικής, όπως η απασχόληση, η κοινωνική προστασία, η εκπαίδευση και η κατάρτιση, η υγεία και η στέγαση. Οι εμπειρίες των κρατών μελών καθώς και της Κοινότητας έχουν δείξει τη σημασία μιας ολοκληρωμένης προσέγγισης που επιτυγχάνει τη σύγκριση και την "επαλήθευση" των διαφόρων πολιτικών για την καταπολέμηση του κοινωνικού αποκλεισμού. Έχουν καταδείξει επίσης τη σημασία των εταιρικών σχέσεων που συνδυάζουν όλους εκείνους που εμπλέκονται στις πολιτικές αυτές ώστε να εξασφαλιστεί αυτή η ολοκληρωμένη προσέγγιση. Η εμπειρία έχει καταδείξει την ανάγκη να εξασφαλιστεί η ενεργός συμμετοχή όλων των ενδιαφερομένων μερών, ιδίως εκείνων που αποκλείονται ή εκτίθενται στον κοινωνικό αποκλεισμό, καθώς και των οργανώσεων που εργάζονται για τα συμφέροντά τους, συμπεριλαμβανομένων των κοινωνικών εταίρων και άλλων παραγόντων της κοινωνίας των πολιτών, όπως οι μη κυβερνητικές και οι εθελοντικές οργανώσεις. Τα κράτη μέλη επιδιώκουν το σκοπό αυτό με πολλούς τρόπους, μέσω των εθνικών προγραμμάτων, των εθνικών μηχανισμών συντονισμού, της νομοθεσίας πλαισίου, της ενεργοποίησης και της προώθησης ατομικών τρόπων για την ένταξη.

Στα πλαίσια της υποστήριξης της στη συνεργασία πολιτικής μεταξύ των κρατών μελών και με σκοπό την ενσωμάτωση της καταπολέμησης του αποκλεισμού σε όλες τις συναφείς πολιτικές, το πρόγραμμα επομένως θα δώσει ιδιαίτερη έμφαση σε ολοκληρωμένες και συμμετοχικές προσεγγίσεις με βάση την εταιρική σχέση και στη συναφή ορθή πρακτική και την παρακολούθηση των ζητημάτων. Ο στόχος της στρατηγικής που υποστηρίζει το πρόγραμμα είναι συνεπώς να επενδύσει στην ανάλυση, γνώση και κατανόηση σε Κοινοτικό επίπεδο το οποίο θα βοηθήσει τα Κράτη Μέλη να πετύχουν τους στόχους αυτούς και κάνοντας αυτό στα πλαίσια μιας διαδικασίας αμοιβαίας μάθησης. Θα ενθαρρύνει τη διακρατική ανταλλαγή ανάλυσης και ορθής πρακτικής ώστε να βοηθήσει τα ενδιαφερόμενα μέρη να βελτιώσουν τις πολιτικές και τη δράση τους. Τα ζητήματα που θα αντιμετωπιστούν στα πλαίσια αυτής της συνεργασίας θα προσδιοριστούν με τα κράτη μέλη με βάση τα εθνικά τους σχέδια δράσης και η επιτροπή προγράμματος που θεσπίζεται στην προτεινόμενη απόφαση θα πρέπει να διαδραματίσει σημαντικό ρόλο από την άποψη αυτή.

3. ΣΤΟΧΟΙ

Σε συμφωνία με τα συμπεράσματα του Ευρωπαϊκού Συμβουλίου στη Λισσαβόνα, ο γενικός στόχος του προγράμματος είναι να ενθαρρύνει τη συνεργασία που θα επέτρεπε στην Ένωση και στα κράτη μέλη της να έχουν αποφασιστικό αντίκτυπο στην εξάλειψη της φτώχειας και του κοινωνικού αποκλεισμού όπως μετριέται από τους στόχους που συμφωνήθηκαν από το Συμβούλιο.

Ειδικότερα, οι στόχοι του προγράμματος πρέπει να ενισχύουν την αποδοτικότητα και την αποτελεσματικότητα των πολιτικών και των ενεργειών της Κοινότητας και των κρατών μελών με:

- τη βελτίωση της κατανόησης του κοινωνικού αποκλεισμού.

- την οργάνωση της συνεργασίας πολιτικής και της αμοιβαίας μάθησης στο πλαίσιο των εθνικών σχεδίων δράσης και

- την ανάπτυξη της ικανότητας των παραγόντων να αντιμετωπίσουν αποτελεσματικά τον κοινωνικό αποκλεισμό μέσω της δικτύωσης σε επίπεδο ΕΕ.

4. ΕΝΕΡΓΕΙΕΣ

Για την εκπλήρωση των στόχων αυτών, το πρόγραμμα θα διαιρέσει τις δραστηριότητες του σε τρεις αλληλοϋποστηριζόμενους κλάδους.

Κλάδος 1: ανάλυση των χαρακτηριστικών, των αιτιών, των διαδικασιών και των τάσεων του κοινωνικού αποκλεισμού. Το έργο αυτό θα περιλαμβάνει την ανάπτυξη κοινών μεθοδολογιών μέτρησης, την ανάπτυξη και τη διάδοση συγκρίσιμων στατιστικών στοιχείων σε επίπεδο κρατών μελών και σε επίπεδο Κοινότητας καθώς και την ανάπτυξη θεματικών μελετών προκειμένου να συμβάλλουν στη γνώση σχετικά με τον κοινωνικό αποκλεισμό στα κράτη μέλη. Η σημασία του κλάδου αυτού είναι συνδεδεμένη με το πόρισμα του Ευρωπαϊκού Συμβουλίου στη Λισσαβόνα να αναπτύξει εθνικά σχέδια και μια νέα ανοιχτή μέθοδο συντονισμού εντός του πλαισίου αυτού να καθορίσει απαραίτητους ποιοτικούς και ποσοτικούς δείκτες και σημεία αναφοράς τα οποία θα βοηθήσουν στην προώθηση περιοδικής παρακολούθησης, αξιολόγησης και επανεξέτασης από ομότιμους. Αυτό θα απαιτήσει ειδική συνεργασία για τη βελτίωση στατιστικών στοιχείων , μεθοδολογιών και κατανόηση του κοινωνικού αποκλεισμού όπως και πολιτικών οι οποίες μπορούν να βοηθήσουν στην πρόληψη και καταπολέμηση του αποκλεισμού. Συγκεκριμένη προσπάθεια προτείνεται σε σχέση με στατιστική εργασία σε συνεργασία με τις εθνικές στατιστικές υπηρεσίες.

Κλάδος 2: συνεργασία πολιτικής και ανταλλαγή πληροφοριών και βέλτιστων πρακτικών. Τα διακρατικά μέτρα στο πλαίσιο του κλάδου αυτού θα υποστηρίξουν τα κράτη μέλη όσον αφορά την εκπόνηση, την εφαρμογή, την παρακολούθηση και την αξιολόγηση των εθνικών σχεδίων δράσης τους για την καταπολέμηση του κοινωνικού αποκλεισμού. Ειδικότερα, θα παρασχεθεί υποστήριξη σε εργαστήρια, συνεδριάσεις, σεμινάρια, με ευρωπαϊκή διάσταση, πολιτικής που διοργανώνονται από ευρωπαϊκούς οργανισμούς, κράτη μέλη ή άλλους βασικούς παράγοντες με την ενεργό υποστήριξη των κρατών μελών σε σύνδεση με την ανάπτυξη ποιοτικών και ποσοτικών δεικτών και σημείων αναφοράς, ως μέσο σύγκρισης των βέλτιστων πρακτικών, την αξιολόγηση των πολιτικών και την εμπειρία. Θα διατεθεί επίσης υποστήριξη για την περιοδική παρακολούθηση, την αξιολόγηση, τις δραστηριότητες επανεξέτασης από ομότιμους και τις μελέτες υπό μορφή αλληλοδιδακτικών διαδικασιών. Ένα τελικό μέτρο θα αφορά την παραγωγή και διάδοση μιας ετήσιας επιθεώρησης της ΕΕ σχετικά με τον κοινωνικό αποκλεισμό που θα παρουσιάζει την τρέχουσα κατάσταση των διαφόρων εθνικών σχεδίων δράσης καθώς και των συναφών κοινοτικών πολιτικών και ενεργειών.

Κλάδος 3: Προώθηση του διαλόγου που περιλαμβάνει τα διάφορα ενδιαφερόμενα μέρη και υποστήριξη της δικτύωσης. Τα μέτρα στα πλαίσια του κλάδου αυτού θα επιδιώξουν την υποστήριξη ενός ευρύτερου διαλόγου και συζήτησης της πολιτικής σε ευρωπαϊκό επίπεδο σχετικά με τον κοινωνικό αποκλεισμό. Θα περιλαμβάνουν τη βασική χρηματοδότηση για συναφή βασικά ευρωπαϊκά δίκτυα που δραστηριοποιούνται στον τομέα της καταπολέμησης της φτώχειας και του κοινωνικού αποκλεισμού και την ετήσια διάσκεψη στρογγυλής τράπεζας της ΕΕ σχετικά με τον κοινωνικό αποκλεισμό που διοργανώνεται σε συνεργασία με την προεδρία της ΕΕ.

Σε όλες αυτές τις δραστηριότητες, το πρόγραμμα θα σέβεται την αρχή της ενσωμάτωσης της διάστασης του φύλου.

Ιδιαίτερη προσοχή θα δοθεί στην αντιμετώπιση των ζητημάτων του αποκλεισμού που συνδέονται με την αναδυόμενη κοινωνία της γνώσης.

5. ΒΕΛΤΙΣΤΟΠΟΙΗΣΗ ΤΗΣ ΠΡΟΣΤΙΘΕΜΕΝΗΣ ΑΞΙΑΣ, ΤΗΣ ΣΥΝΕΡΓΙΑΣ ΚΑΙ ΤΗΣ ΣΥΜΠΛΗΡΩΜΑΤΙΚΟΤΗΤΑΣ

Προκειμένου να επιτευχθούν τα μέγιστα οφέλη από το πρόγραμμα είναι ουσιώδες οι ενέργειες που υποστηρίζονται από αυτό να μην επικαλύπτονται με άλλες κοινοτικές ενέργειες. Επιπλέον, εφόσον είναι δυνατό, τα αποτελέσματα του προγράμματος πρέπει να χρησιμοποιηθούν για την ενίσχυση του αποτελέσματος της συμπερίληψής τους σε άλλα κοινοτικά μέσα. Αυτό θα επιτευχθεί ως εξής:

- Οι δραστηριότητες του προγράμματος θα συνδεθούν αποκλειστικά με την υποστήριξη συνεργασίας με βάση την πολιτική μεταξύ των κρατών μελών εντός του πλαισίου της εφαρμογής της νέας ανοικτής μεθόδου συντονισμού για την κοινωνική ένταξη. Το πρόγραμμα δεν θα συγχρηματοδοτήσει, μικρά σχέδια επιτόπου που στοχεύουν στην αντιμετώπιση του κοινωνικού αποκλεισμού σε τοπικό, περιφερειακό και εθνικό επίπεδο και στην άμεση ωφέλεια των αποκλεισμένων. Αυτό αποτελεί αρμοδιότητα των κρατών μελών στο πλαίσιο των εθνικών σχεδίων δράσης τους, που συμπληρώνεται ανάλογα με ειδικά κοινοτικά μέσα. Αυτά θα μπορούσαν να περιλαμβάνουν τα διαρθρωτικά ταμεία σε περιφέρειες των στόχων 1 και 2 ή το Ευρωπαϊκό Κοινωνικό Ταμείο δυνάμει του στόχου 3 και τη νέα του κοινοτική πρωτοβουλία EQUAL σε τομείς που συνδέονται με την ένταξη στην αγοράς εργασίας.

- Το πρόγραμμα δεν θα υποστηρίξει επίσης τις ενέργειες διακρατικής συνεργασίας και τις ενέργειες που είναι προσανατολισμένες στην πολιτική σε ζητήματα που ενδέχεται να είναι σημαντικά για τον κοινωνικό αποκλεισμό, τα οποία όμως καλύπτονται ή θα καλυφθούν από ειδική ξεχωριστή κοινοτική δράση, όπως π.χ. για τη μη διεξαγωγή διακρίσεων και την ισότητα μεταξύ γυναικών και ανδρών στον τομέα της απασχόλησης. Καθώς το πρόγραμμα αποβλέπει στην υποστήριξη της ανάπτυξης των εθνικών σχεδίων δράσης και στην προώθηση των καινοτόμων, ολοκληρωμένων και με βάση την εταιρική σχέση λύσεών τους της πολιτικής, ιδιαίτερη προσοχή θα δοθεί ωστόσο στο να υπάρξει βέλτιστη χρήση των γνώσεων και των εμπειριών που παράγονται δυνάμει των προγραμμάτων αυτών. Ταυτόχρονα, τα διδάγματα και η ορθή πρακτική που παράγονται στο πλαίσιο του προγράμματος αυτού και των εθνικών σχεδίων δράσης των κρατών μελών θα πρέπει να καταστούν διαθέσιμα σε άλλα κοινοτικά προγράμματα και μέσα έτσι ώστε να μπορεί να αναπτυχθεί η μέγιστη συνεργία μεταξύ τους.

- Η δημιουργία μιας ειδικής διϋπηρεσιακής ομάδας στην Ευρωπαϊκή Επιτροπή θα επιδιώξει τη διευκόλυνση του έργου αυτού. Η ομάδα θα επιφορτισθεί με την προώθηση της ενσωμάτωσης της καταπολέμησης του κοινωνικού αποκλεισμού στις κοινοτικές πολιτικές γενικά, συμπεριλαμβανομένης της δράσης δυνάμει των διαρθρωτικών ταμείων. Περαιτέρω, θα επιδιώξει την αύξηση της επίδρασης κατά του αποκλεισμού των κοινοτικών μέσων για οποία η καταπολέμηση του αποκλεισμού αποτελεί σημαντικό στόχο. Η ενέργεια αυτή θα μπορούσε να περιλαμβάνει την ευρωπαϊκή στρατηγική απασχόλησης, τη συντεταγμένη στρατηγική για την κοινωνική προστασία, τα προγράμματα και τις ενέργειες σχετικά με τις διακρίσεις και την ισότητα των φύλων και τις δραστηριότητες στον τομέα της έρευνας, της εκπαίδευσης και της κατάρτισης και της δημόσιας υγείας. Συγκεκριμένη προσοχή θα δοθεί για να αξιοποίηση στο πρόγραμμα των ευρημάτων της Κοινωνικο-οικονομικής έρευνας που χρηματοδοτήθηκε από την Κοινότητα. Τα αποτελέσματα αυτών των διϋπηρεσιακών εργασιών θα καταστούν διαθέσιμα κατά διαφανή και φιλικό προς τον χρήστη τρόπο στο πλαίσιο του προγράμματος. Επιπλέον, στους εκπροσώπους των κρατών μελών σε επιτροπές και ομάδες για συναφή ζητήματα θα παρασχεθούν σχετικές πληροφορίες όσον αφορά την ανάπτυξη του προγράμματος. Ιδιαίτερη προσοχή θα δοθεί, από την άποψη αυτή, στην ομάδα που θα δημιουργηθεί στα πλαίσια της στρατηγικής για τον εκσυγχρονισμό της κοινωνικής προστασίας [4].

[4] Βλέπε την πρόταση απόφασης του Συμβουλίου για τη σύσταση επιτροπής για την κοινωνική προστασία (COM(2000) 134 τελικό της 13ης Μαρτίου 2000.

- Τα κράτη μέλη είναι σε μεγάλο βαθμό υπεύθυνα για την εφαρμογή των ενεργειών βάσει των διαρθρωτικών ταμείων. Πρέπει να οργανώνουν στο επίπεδό τους τη στενή συνεργασία μεταξύ των αρμόδιων υπαλλήλων για τα διαρθρωτικά ταμεία και των αρμόδιων υπαλλήλων για τις πολιτικές καταπολέμησης του κοινωνικού αποκλεισμού. Ο συντονισμός αυτός πρέπει να δίνει ιδιαίτερη προσοχή στη συμβολή στη δράση για την καταπολέμηση του κοινωνικού αποκλεισμού δυνάμει των διαρθρωτικών ταμείων, συμπληρώνοντας τη ενσωμάτωση της προώθησης της καταπολέμηση του αποκλεισμού στις πολιτικές απασχόλησης, εκπαίδευσης και κατάρτισης, υγείας και στέγασης των κρατών μελών. Αυτό θα αποτελέσει ένα σημαντικό στοιχείο των εθνικών σχεδίων δράσης.

6. ΣΥΝΕΡΓΑΣΙΑ ΜΕ ΤΡΙΤΕΣ ΧΩΡΕΣ

Δυνάμει της συμφωνίας του ΕΟΧ και στα πλαίσια της προενταξιακής στρατηγικής, η πολιτική της Κοινότητας είναι να ανοίξει τη συμμετοχή στα κοινοτικά πρόγραμμα στις χώρες ΕΖΕΣ και στις υποψήφιες χώρες κατά το ευρύτερο δυνατό. Είναι ιδιαίτερα σημαντικό το πρόγραμμα αυτό να είναι ανοικτό, καθώς αποβλέπει στη συμβολή στη γενική στρατηγική για την επίτευξη του στρατηγικού στόχου της Ένωσης για τη δεκαετία, που συμφωνήθηκε στη Λισσαβώνα. Η εξάλειψη της φτώχειας και του κοινωνικού αποκλεισμού με βάση τους στόχους που συμφωνήθηκαν σε επίπεδο ΕΕ αποτελεί τμήμα του εκσυγχρονισμού των οικονομιών και των κοινωνιών της Ένωσης. Η γνώση και η εμπειρία που η συνεργασία στα πλαίσια αυτού του προγράμματος θα δημιουργήσει θα είναι ιδιαίτερα σημαντική για τις υποψήφιες χώρες, όπου η πρόκληση αυτή εξακολουθεί να είναι γενικά μεγαλύτερη απ' ό,τι στην ΕΕ.

2000/0157(COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της θέσπισης ενός κοινοτικού προγράμματος δράσης για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 137, παράγραφος 2, εδάφια 2 και 3,

την πρόταση της Επιτροπής [5],

[5] ΕΕ C [...], [...], σ. [...].

τη γνώμη της Οικονομικής και Κοινωνικής Επιτροπής [6],

[6] ΕΕ C [...], [...], σ. [...].

τη γνώμη της Επιτροπής των Περιφερειών [7],

[7] ΕΕ C [...], [...], σ. [...].

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [8],

[8] ΕΕ C [...], [...], σ. [...].

Εκτιμώντας τα εξής :

(1) ότι, σύμφωνα με το άρθρο 2 της συνθήκης, η Κοινότητα έχει ως μία από τις αποστολές της την προαγωγή της ανόδου του βιοτικού επιπέδου και της ποιότητας ζωής σε ολόκληρη την Κοινότητα.

(2) ότι, σύμφωνα με το άρθρο 136 της συνθήκης, η Κοινότητα και τα κράτη μέλη έχοντας υπόψη τα θεμελιώδη κοινωνικά δικαιώματα όπως αυτά που ορίζονται στο ευρωπαϊκό κοινωνικό χάρτη που υπογράφηκε στο Τορίνο στις 18 Οκτωβρίου 1961 και τον κοινοτικό χάρτη των θεμελιωδών κοινωνικών δικαιωμάτων των εργαζομένων του 1989, έχουν ως στόχο την καταπολέμηση του αποκλεισμού.

(3) ότι το Ευρωπαϊκό Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών παρότρυναν την Κοινότητα να ενισχύσει τη συμβολή της στις προσπάθειες των κρατών μελών για την πρόληψη και την καταπολέμηση του κοινωνικού αποκλεισμού.

(4) ότι η ανακοίνωση της Ευρωπαϊκής Επιτροπής της 1 Μαρτίου 2000, "Να οικοδομήσουμε μια Ευρώπη χωρίς αποκλεισμούς" [9], περιέγραψε την πρόκληση του κοινωνικού αποκλεισμού και τις υφιστάμενες απαντήσεις της πολιτικής σε επίπεδο κρατών μελών και σε κοινοτικό επίπεδο και πρότεινε με βάση αυτό να δοθεί νέα ώθηση στη συνεργασία της ΕΕ για την καταπολέμηση του κοινωνικού αποκλεισμού.

[9] COM (2000) 79 τελικό

(5) ότι το Ευρωπαϊκό Συμβούλιο στη Λισσαβόνα στις 23 και 24 Μαρτίου 2000 ενσωμάτωσε την προώθηση της κοινωνικής ένταξης ως εγγενούς στη γενική στρατηγική της Ένωσης για την επίτευξη του στρατηγικού της στόχου για την επόμενη δεκαετία που είναι να γίνει η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή.

(6) ότι το Ευρωπαϊκό Συμβούλιο στη Λισσαβόνα αναγνώρισε περαιτέρω ότι η νέα κοινωνία της γνώσης προσφέρει τις δυνατότητες για τη μείωση του κοινωνικού αποκλεισμού, δημιουργώντας τις οικονομικές συνθήκες για μεγαλύτερη ευημερία μέσω υψηλότερων επιπέδων οικονομικής ανάπτυξης και απασχόλησης και διανοίγοντας νέους δρόμους για τη συμμετοχή στην κοινωνία ενέχει όμως και τον κίνδυνο διεύρυνσης του χάσματος μεταξύ εκείνων που διαθέτουν πρόσβαση στις νέες γνώσεις και εκείνων που αποκλείονται από αυτές - και ότι οι πολιτικές πρέπει να κατευθυνθούν προς την αποτροπή του κινδύνου αυτού και τη μεγιστοποίηση αυτών των νέων δυνατοτήτων.

(7) ότι το Ευρωπαϊκό Συμβούλιο συμφώνησε περαιτέρω ότι οι πολιτικές για την καταπολέμηση του κοινωνικού αποκλεισμού πρέπει να βασίζονται σε μια ανοικτή μέθοδο συντονισμού που θα συνδυάζει τα εθνικά σχέδια δράσης με μια πρωτοβουλία του Ευρωπαϊκής Επιτροπής για συνεργασία.

(8) ότι αυτή η πρωτοβουλία του Ευρωπαϊκής Επιτροπής που συνίσταται σε μια πρόταση για ένα πολυετές πρόγραμμα δράσης που θα αποβλέπει στην ενθάρρυνση της συνεργασίας μεταξύ των κρατών μελών πρέπει να στοχεύει στη βελτίωση της γνώσης, στην ανάπτυξη των ανταλλαγών πληροφοριών και των βέλτιστων πρακτικών και στην αξιολόγηση των εμπειριών, προκειμένου να ενισχυθεί η αποτελεσματικότητα και η αποδοτικότητα των πολιτικών για την καταπολέμηση του αποκλεισμού.

(9) ότι πολλές μη κυβερνητικές οργανώσεις σε ευρωπαϊκό επίπεδο έχουν εμπειρία και εμπειρογνωμοσύνη στην καταπολέμηση του κοινωνικού αποκλεισμού καθώς και στη δραστηριοποίηση σε ευρωπαϊκό επίπεδο ως συνήγοροι ανθρώπων που εκτίθενται στον κοινωνικό αποκλεισμό. ότι μπορούν συνεπώς να συμβάλουν σημαντικά στην κατανόηση των διαφόρων μορφών και αποτελεσμάτων του κοινωνικού αποκλεισμού και στην εξασφάλιση του ότι ο σχεδιασμός, η εφαρμογή και η συνέχεια που θα δοθεί στο πρόγραμμα λαμβάνουν υπόψη την εμπειρία των ανθρώπων που εκτίθενται στον κοινωνικό αποκλεισμό.

(10) ότι σε συμμόρφωση με το άρθρο 2 της απόφασης του Συμβουλίου 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [10], τα μέτρα για την εφαρμογή της απόφασης πρέπει να εγκριθούν με τη χρησιμοποίηση της συμβουλευτικής διαδικασίας που προβλέπεται στο άρθρο 3 της εν λόγω απόφασης.

[10] ΕΕ L 184, 17.7.1999, σ. 23

(11) ότι είναι αναγκαίο, προκειμένου να ενισχυθεί η προστιθέμενη αξία της κοινοτικής δράσης, ότι η Ευρωπαϊκή Επιτροπή, σε συνεργασία με τα κράτη μέλη, πρέπει να εξασφαλίσει, σε όλα τα επίπεδα, τη συνεκτικότητα και τη συμπληρωματικότητα των ενεργειών που εφαρμόζονται στο πλαίσιο αυτής της απόφασης και των άλλων συναφών πολιτικών, μέσων και ενεργειών της Κοινότητας, ιδίως εκείνων δυνάμει του Ευρωπαϊκού Κοινωνικού Ταμείου.

(12) ότι η συμφωνία του Ευρωπαϊκού Οικονομικού Χώρου (συμφωνία ΕΟΧ) προβλέπει τη μεγαλύτερη συνεργασία στον κοινωνικό τομέα μεταξύ της Ευρωπαϊκής Κοινότητας και των κρατών μελών της, αφενός, και των χωρών της Ευρωπαϊκής Ζώνης Ελεύθερων Συναλλαγών που συμμετέχουν στον ΕΟΧ (ΕΖΕΣ/ΕΟΧ), αφετέρου. ότι πρέπει να προβλεφθεί διάταξη για να καταστεί το πρόγραμμα αυτό ανοικτό στη συμμετοχή των υποψήφιων χωρών της Κεντρικής και Ανατολικής Ευρώπης, σε συνεργασία με τις συνθήκες που ορίζονται στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης, της Κύπρου και της Μάλτας, που χρηματοδοτούνται από πρόσθετες πιστώσεις σε συμφωνία με τις διαδικασίες που θα συμφωνηθούν με τις χώρες αυτές καθώς και της Τουρκίας, που χρηματοδοτείται από πρόσθετες πιστώσεις σε συμφωνία με τις διαδικασίες που θα συμφωνηθούν με τη χώρα αυτή.

(13) ότι ένα ποσό δημοσιονομικής αναφοράς, κατά την έννοια του σημείου 33 της Διοργανικής Συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής περιλαμβάνεται στην απόφαση αυτή.

(14) ότι τα άρθρα 2 και 3 της συνθήκης αντίστοιχα ορίζουν ως αποστολή της Κοινότητας την προαγωγή της ισότητας μεταξύ ανδρών και γυναικών και προβλέπουν ότι σε όλες τις δραστηριότητες της η Κοινότητα στοχεύει στην εξάλειψη των ανισοτήτων και στην προαγωγή της ισότητας μεταξύ ανδρών και γυναικών. ότι το φύλο αποτελεί ένα ζωτικό εγκάρσιο ζήτημα που αλληλεπιδρά σε σημαντικό βαθμό με τα αποτελέσματα και τις αιτίες του αποκλεισμού.

(15) ότι είναι ουσιώδης η παρακολούθηση και η αξιολόγηση της εφαρμογής του προγράμματος προκειμένου να εξασφαλιστεί ότι επιτυγχάνει τους στόχους του.

(16) ότι, σε συμφωνία με τις αρχές της επικουρικότητας και της αναλογικότητας όπως ορίζονται στο άρθρο 5 της συνθήκης, οι στόχοι της προτεινόμενης δράσης όσον αφορά τη συμβολή της Κοινότητας στην καταπολέμηση του κοινωνικού αποκλεισμού δεν μπορούν να επιτευχθούν επαρκώς από τα κράτη μέλη για λόγους που περιλαμβάνουν την ανάγκη πολυμερών εταιρικών σχέσεων, τη διακρατική ανταλλαγή πληροφοριών και τη διάδοση σε ολόκληρη την Κοινότητας της ορθής πρακτικής. ότι η παρούσα απόφαση δεν υπερβαίνει ό,τι είναι αναγκαίο για την επίτευξη των στόχων αυτών.

ΑΠΟΦΑΣΙΖΟΥΝ:

Άρθρο 1

Θέσπιση του προγράμματος

Εγκρίνεται κοινοτικό πρόγραμμα δράσης για την ενθάρρυνση της συνεργασίας μεταξύ των κρατών μελών προκειμένου να καταπολεμηθεί ο κοινωνικός αποκλεισμός, αποκαλούμενο εφεξής "το πρόγραμμα" για την περίοδο από την 1η Ιανουαρίου 2001 έως τις 31 Δεκεμβρίου 2005.

Άρθρο 2

Αρχές

1. Το παρόν πρόγραμμα εντάσσεται στα πλαίσια μιας ανοικτής μεθόδου συντονισμού μεταξύ των κρατών μελών για την καταπολέμηση του κοινωνικού αποκλεισμού και συνδυάζεται με τα εθνικά σχέδια δράσης.

2. Το πρόγραμμα και τα εθνικά σχέδια δράσης συμβάλλουν στην καλύτερη κατανόηση του κοινωνικού αποκλεισμού, στην ενσωμάτωση της καταπολέμησης του αποκλεισμού στις πολιτικές και στα μέτρα των κρατών μελών και της Κοινότητας και στην ανάπτυξη ενεργειών προτεραιότητας που επιλέγουν τα κράτη μέλη σε συμφωνία με την ιδιαίτερη κατάστασή τους.

3. Ο γενικός στόχος του προγράμματος είναι η ενθάρρυνση της συνεργασίας που δίνει τη δυνατότητα στην Ένωση και τα κράτη μέλη να επιδιώξουν τον αποφασιστικό αντίκτυπο όσον αφορά την εξάλειψη της φτώχειας και του κοινωνικού αποκλεισμού όπως μετράται από τους στόχους που συμφωνήθηκαν από το Συμβούλιο.

4. Κατά το σχεδιασμό, την εφαρμογή και τη συνέχεια που θα δοθεί στις δραστηριότητες δυνάμει του προγράμματος θα ληφθεί υπόψη η εμπειρία στα κράτη μέλη σε όλα τα σχετικά επίπεδα και των ανθρώπων που εκτίθενται στη φτώχεια και τον κοινωνικό αποκλεισμό καθώς και των κοινωνικών εταίρων, των μη κυβερνητικών και των εθελοντικών οργανώσεων και άλλων παραγόντων της κοινωνίας που συμμετέχουν στην καταπολέμηση της φτώχειας και του κοινωνικού αποκλεισμού.

Άρθρο 3

Στόχοι

Το πρόγραμμα υποστηρίζει τη συνεργασία που δίνει τη δυνατότητα στην Ένωση και τα κράτη μέλη να ενισχύσουν την αποτελεσματικότητα και την αποδοτικότητα των πολιτικών για την καταπολέμηση του κοινωνικού αποκλεισμού με:

- τη βελτίωση της κατανόησης του κοινωνικού αποκλεισμού.

- την οργάνωση της συνεργασίας της πολιτικής και της αμοιβαίας μάθησης στο πλαίσιο των εθνικών σχεδίων δράσης. και

- την ανάπτυξη της ικανότητας των παραγόντων να αντιμετωπίζουν αποτελεσματικά τον κοινωνικό αποκλεισμό, ιδίως μέσω της δικτύωσης σε επίπεδο ΕΕ.

Άρθρο 4

Κοινοτικές ενέργειες

1. Με σκοπό την επίτευξη των στόχων που ορίζονται στο άρθρο 3, οι ακόλουθες ενέργειες μπορούν να εφαρμοστούν εντός ενός διακρατικού πλαισίου:

- η ανάλυση των χαρακτηριστικών, των αιτιών, των διαδικασιών και των τάσεων όσον αφορά τον κοινωνικό αποκλεισμό, συμπεριλαμβανομένης της συλλογής συγκρίσιμων στατιστικών στοιχείων και της ανάπτυξης κοινών μεθοδολογιών και θεματικών μελετών.

- η συνεργασία πολιτικής και η ανταλλαγή πληροφοριών και βέλτιστων πρακτικών με βάση την ανάπτυξη ποιοτικών και ποσοτικών δεικτών και σημείων αναφοράς και μέσω της περιοδικής παρακολούθησης, της αξιολόγησης και της επανεξέτασης από ομότιμους.

- η προώθηση του διαλόγου στον οποίο συμμετέχουν τα διάφορα ενδιαφερόμενα μέρη και η υποστήριξη στη δικτύωση σε ευρωπαϊκό επίπεδο μεταξύ των μη κυβερνητικών οργανώσεων που δραστηριοποιούνται στην καταπολέμηση της φτώχειας και του κοινωνικού αποκλεισμού.

2. Οι ρυθμίσεις για την εφαρμογή των κοινοτικών ενεργειών που περιγράφονται στην παράγραφο 1 καθορίζονται στο παράρτημα.

Άρθρο 5

Εφαρμογή

1. Η Ευρωπαϊκή Επιτροπή:

- εξασφαλίζει την εφαρμογή των κοινοτικών ενεργειών που καλύπτει το πρόγραμμα αυτό.

- ανταλλάσσει τακτικά απόψεις με τους αντιπροσώπους των μη κυβερνητικών οργανώσεων και των κοινωνικών εταίρων σε ευρωπαϊκό επίπεδο σχετικά με το σχεδιασμό, την υλοποίηση και την παρακολούθηση του προγράμματος και σχετικά με συναφείς πολιτικούς προσανατολισμούς. Η Ευρωπαϊκή Επιτροπή ενημερώνει την επιτροπή του προγράμματος που συγκροτείται σύμφωνα με το άρθρο 7 σχετικά με τις γνώμες τους.

- προωθεί την ενεργό εταιρική σχέση και το διάλογο μεταξύ όλων των εταίρων που συμμετέχουν στο πρόγραμμα, για την ενθάρρυνση, μεταξύ άλλων, μιας ολοκληρωμένης και συντονισμένης προσέγγισης για την καταπολέμηση του κοινωνικού αποκλεισμού.

2. Η Επιτροπή σε συνεργασία με τα κράτη μέλη λαμβάνει τα απαραίτητα μέτρα για να:

- προωθήσει την συμμετοχή στο πρόγραμμα όλων των ενδιαφερομένων μερών.

- εξασφαλίσει τη διάδοση των αποτελεσμάτων των ενεργειών που πραγματοποιούνται στα πλαίσια του παρόντος προγράμματος.

- προσφέρει τη δέουσα πληροφόρηση, δημοσιότητα και παρακολούθηση των ενεργειών που υποστηρίζονται στα πλαίσια του παρόντος προγράμματος.

Άρθρο 6

Χρηματοδότηση

1. Το χρηματοδοτικό πλαίσιο για την εκτέλεση του προγράμματος, για την περίοδο που αναφέρεται στο άρθρο 1, ορίζεται σε 70 εκατομμύρια EUR.

2. Η αρμόδια επί τoυ πρoϋπoλoγισμoύ αρχή εγκρίνει τις ετήσιες πιστώσεις εντός των oρίων των δημoσιoνoμικών προοπτικών.

Άρθρο 7

Επιτροπή

1. Η Ευρωπαϊκή Επιτροπή επικουρείται από μια συμβουλευτική επιτροπή, η οποία απαρτίζεται από αντιπροσώπους των κρατών μελών και της οποίας προεδρεύει ο αντιπρόσωπος της Ευρωπαϊκής Επιτροπής (εφεξής αποκαλούμενη «η επιτροπή»).

2. Στις περιπτώσεις που γίνεται μνεία της παρούσας παραγράφου, εφαρμόζεται η συμβουλευτική διαδικασία που ορίζεται στο άρθρο 3 της απόφασης 1999/468/ΕΚ, σε συμφωνία με το άρθρο 7(3) και το άρθρο 8.

3. Ο αντιπρόσωπος της Ευρωπαϊκής Επιτροπής συμβουλεύεται την επιτροπή του προγράμματος σχετικά με:

- τις γενικές κατευθυντήριες γραμμές για την υλοποίηση του προγράμματος.

- τον ετήσιο προϋπολογισμό και την κατανομή των κονδυλίων για τις εκάστοτε ενέργειες.

- το ετήσιο πρόγραμμα εργασίας για την υλοποίηση των ενεργειών του προγράμματος και τις προτάσεις της Ευρωπαϊκής Επιτροπής σχετικά με τα κριτήρια επιλογής για οικονομική υποστήριξη.

4. Για να εξασφαλισθεί η συνοχή και η συμπληρωματικότητα του παρόντος προγράμματος με άλλα μέτρα που αναφέρονται στο άρθρο 8, η Ευρωπαϊκή Επιτροπή ενημερώνει τακτικά την επιτροπή σχετικά με τις άλλες κοινοτικές ενέργειες που συμβάλουν στην καταπολέμηση των διακρίσεων. Αν χρειαστεί η Ευρωπαϊκή Επιτροπή καθιερώνει τακτική και διαρθρωμένη συνεργασία μεταξύ αυτής της επιτροπής και των επιτροπών παρακολούθησης που συγκροτούνται για άλλες συναφείς πολιτικές, μέτρα και ενέργειες.

Άρθρο 8

Συνεκτικότητα και συμπληρωματικότητα

1. Η Ευρωπαϊκή Επιτροπή εξασφαλίζει, σε συνεργασία με τα κράτη μέλη, τη γενική συνοχή με άλλες πολιτικές, μέτρα και ενέργειες της Κοινότητας, ιδίως με τη δημιουργία των κατάλληλων μηχανισμών για το συντονισμό των δραστηριοτήτων του παρόντος προγράμματος με τις συναφείς δραστηριότητες που αναφέρονται στην έρευνα, την απασχόληση, τη μη διεξαγωγή διακρίσεων, την ισότητα μεταξύ γυναικών και ανδρών, την κοινωνική προστασία, την εκπαίδευση, την κατάρτιση και την πολιτική για τη νεολαία, την υγεία και στον τομέα των εξωτερικών σχέσεων της Κοινότητας.

2. Τα κράτη μέλη καταβάλλουν κάθε δυνατή προσπάθεια για να εξασφαλίσουν τη συνοχή και τη συμπληρωματικότητα μεταξύ των ενεργειών που πραγματοποιούνται στα πλαίσια του παρόντος προγράμματος και αυτών που πραγματοποιούνται σε εθνικό, περιφερειακό και τοπικό επίπεδο.

3. Η Ευρωπαϊκή Επιτροπή και τα κράτη μέλη εξασφαλίζουν τη συνοχή και τη συμπληρωματικότητα μεταξύ των κοινοτικών ενεργειών που υλοποιούνται στα πλαίσια του παρόντος προγράμματος και άλλων συναφών ενεργειών της Κοινότητας στα πλαίσια των διαρθρωτικών ταμείων και ιδιαίτερα της κοινοτικής πρωτοβουλίας EQUAL.

Άρθρο 9

Συμμετοχή των χωρών ΕΖΕΣ/ΕΟΧ, των συνδεδεμένων χωρών της Κεντρικής και Ανατολικής Ευρώπης, της Κύπρου, της Μάλτας και της Τουρκίας

Το παρόν πρόγραμμα είναι ανοιχτό στη συμμετοχή::

- των χωρών ΕΖΕΣ/ΕΟΧ, σύμφωνα με τους όρους που προσδιορίζονται στη συμφωνία του ΕΟΧ.

- των συνδεδεμένων χωρών της Κεντρικής και Ανατολικής Ευρώπης, σύμφωνα με τους όρους που προσδιορίζονται στις ευρωπαϊκές συμφωνίες στα πρόσθετα πρωτόκολλα των συμφωνιών αυτών και στις αποφάσεις των αντίστοιχων συμβουλίων σύνδεσης.

- της Κύπρου, της Μάλτας και της Τουρκίας, που χρηματοδοτούνται από συμπληρωματικές πιστώσεις σύμφωνα με τις διατάξεις της συνθήκης.

Άρθρο 10

Παρακολούθηση και αξιολόγηση

1. Η Ευρωπαϊκή Επιτροπή παρακολουθεί τακτικά το παρόν πρόγραμμα σε συνεργασία με τα κράτη μέλη σε συμφωνία με τη διαδικασία που ορίζεται στο άρθρο 7.

2. Η Ευρωπαϊκή Επιτροπή αξιολογεί το παρόν πρόγραμμα στο τέλος του τρίτου έτους και στο τέλος του προγράμματος με τη βοήθεια ανεξάρτητων εμπειρογνωμόνων. Αυτή η αξιολόγηση αφορά τη συνάφεια και την αποτελεσματικότητα των ενεργειών που υλοποιούνται σε σχέση με τους στόχους που αναφέρονται στο άρθρο 3. Επίσης εξετάζεται ο αντίκτυπος του προγράμματος στο σύνολό του. Στην αξιολόγηση θα εξετάζεται επίσης η συμπληρωματικότητα μεταξύ της ενέργειας στο πλαίσιο του παρόντος προγράμματος και των ενεργειών στα πλαίσια άλλων συναφών κοινοτικών πολιτικών, μέσων και ενεργειών.

3. Η Ευρωπαϊκή Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών μια έκθεση αξιολόγησης σχετικά με την υλοποίηση του προγράμματος στις 31 Δεκεμβρίου 2006.

Άρθρο 11

Έναρξη ισχύος

Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

ΕΝΔΕΙΞΕΙΣ ΓΙΑ ΤΗΝ ΕΦΑΡΜΟΓΗ ΤΟΥ ΠΡΟΓΡΑΜΜΑΤΟΣ

1. Κλάδοι της δράσης

Για το σκοπό της επίτευξης των στόχων που ορίζονται στο άρθρο 3 και την εφαρμογή των κοινοτικών ενεργειών που παρατίθενται στο άρθρο 4 μπορούν να εφαρμοστούν τα ακόλουθα μέτρα εντός ενός διακρατικού πλαισίου:

Κλάδος 1: Ανάλυση των χαρακτηριστικών, των διαδικασιών, των αιτιών και των τάσεων όσον αφορά τον κοινωνικό αποκλεισμό

Η σημασία του κλάδου αυτού είναι συνδεδεμένη με το πόρισμα του Ευρωπαϊκού Συμβουλίου στη Λισσαβόνα να αναπτύξει εθνικά σχέδια και μια νέα ανοιχτή μέθοδο συντονισμού εντός του πλαισίου αυτού να καθορίσει απαραίτητους ποιοτικούς και ποσοτικούς δείκτες και σημεία αναφοράς τα οποία θα βοηθήσουν στην προώθηση περιοδικής παρακολούθησης, αξιολόγησης και επανεξέτασης από ομότιμους. Αυτό θα απαιτήσει ειδική συνεργασία για τη βελτίωση στατιστικών στοιχείων , μεθοδολογιών και κατανόηση του κοινωνικού αποκλεισμού όπως και πολιτικών οι οποίες μπορούν να βοηθήσουν στην πρόληψη και καταπολέμηση του αποκλεισμού. Συγκεκριμένη προσπάθεια προτείνεται σε σχέση με στατιστική εργασία σε συνεργασία με τις εθνικές στατιστικές υπηρεσίες.

Προκειμένου να προωθηθεί αυτό μπορούν να υποστηριχθούν τα ακόλουθα μέτρα:

1.1 Μελέτες και συνεδριάσεις για την ανάπτυξη κοινών μεθοδολογιών για τη μέτρηση της φτώχειας και του κοινωνικού αποκλεισμού, του μεγέθους τους, των χαρακτηριστικών τους, των διαδικασιών, των αιτιών και των τάσεών τους.

1.2 Η συλλογή και διάδοση συγκρίσιμων στατιστικών στοιχείων σε επίπεδο κρατών μελών και σε κοινοτικό επίπεδο. Το μέτρο αυτό πρέπει να υποστηρίξει τη συνεργασία μεταξύ των εθνικών στατιστικών υπηρεσιών και της Ευρωπαϊκής Επιτροπής και να βελτιώσει τις στατιστικές πηγές αναφοράς σε κοινοτικό επίπεδο και τη συμβολή τους στην ανάλυση της φτώχειας και του κοινωνικού αποκλεισμού.

1.3 Η ανάπτυξη θεματικών μελετών για τη συμβολή στην κατανόηση του κοινωνικού αποκλεισμού, την αντιμετώπιση κοινών ζητημάτων σε σύνδεση με την ανάπτυξη πολιτικής στα κράτη μέλη, συμπεριλαμβανομένων των αναδυόμενων ζητημάτων σε σχέση με την κοινωνία με βάση τη γνώση .

Κλάδος 2 : Συνεργασία πολιτικής και ανταλλαγή πληροφοριών και βέλτιστων πρακτικών

Προκειμένου να προωθηθεί η συνεργασία πολιτικής και η αμοιβαία μάθηση στο πλαίσιο του εθνικού σχεδίου δράσης, μπορούν να υποστηριχθούν οι ακόλουθες διακρατικές δραστηριότητες:

2.1 Οι ενέργειες διακρατικών ανταλλαγών που στοχεύουν στη μεταφορά πληροφοριών και ορθής πρακτικής και στην ανάπτυξη επανεξέτασης από ομότιμους στο πλαίσιο των εθνικών σχεδίων δράσης, μέσω συνεδριάσεων / εργαστηρίων / σεμιναρίων πολιτικής σχετικά με τα σημεία αναφοράς ή με τις πολιτικές και τις πρακτικές ή με άλλες μορφές ανταλλαγής, όπως η κοινή ανάπτυξη στρατηγικών και η κοινή διάδοση πληροφοριών κλπ., που οργανώνονται με πρωτοβουλία των ευρωπαϊκών οργανισμών των κρατών μελών ή/και άλλων βασικών παραγόντων με την ενεργό συμμετοχή των κρατών μελών.

2.2 Εργασίες εμπειρογνωμόνων και ειδικές μελέτες σε συνδυασμό με την ανάπτυξη δεικτών και σημείων αναφοράς, συμπεριλαμβανομένων εκείνων σε σχέση με την κοινωνία με βάση τη γνώση.

2.3 Η ετήσια έκθεση της ΕΕ σχετικά με τον κοινωνικό αποκλεισμό, που θα παρουσιάζει την τρέχουσα κατάσταση στα διάφορα εθνικά σχέδια δράσης καθώς και τις ενέργειες που διεξάγονται σε ευρωπαϊκό επίπεδο στις κύριες πολιτικές και τομείς όπου διακυβεύεται η καταπολέμηση της φτώχειας και του κοινωνικού αποκλεισμού.

Έχοντας υπόψη ότι ο κοινωνικός αποκλεισμός είναι ένα πολυδιάστατο φαινόμενο, ιδιαίτερη προσοχή πρέπει να δοθεί στις σχετικές αναπτύξεις πολιτικής σχετικά τις πολιτικές για την κοινωνική προστασία, την απασχόληση, την εκπαίδευση και την κατάρτιση, την υγεία και την κατοικία.

Κλάδος 3: Συμμετοχή των διαφόρων ενδιαφερομένων μερών και υποστήριξη της δικτύωσης σε επίπεδο ΕΕ

Προκειμένου να συμμετάσχουν ενεργά οι δημόσιες αρχές καθώς και οι κοινωνικοί εταίροι και η κοινωνία των πολιτών, μπορούν να υποστηριχθούν τα ακόλουθα μέτρα:

3.1 Λειτουργική χρηματοδότηση για συναφή βασικά ευρωπαϊκά δίκτυα που συμμετέχουν στην καταπολέμηση της φτώχειας και του κοινωνικού αποκλεισμού.

3.2 Η ετήσια διάσκεψη στρογγυλής τράπεζας της ΕΕ για τον κοινωνικό αποκλεισμό. Η διάσκεψη θα διοργανωθεί σε στενή συνεργασία με την προεδρία της ΕΕ.

2. Γενικές παρατηρήσεις

Το πρόγραμμα θα λάβει υπόψη τα αποτελέσματα των προπαρασκευαστικών ενεργειών και δραστηριοτήτων δυνάμει άλλων κοινοτικών πολιτικών, μέσων και ενεργειών.

Κατά το σχεδιασμό, την εφαρμογή και την παρακολούθηση των δραστηριοτήτων που πραγματοποιούνται στο πλαίσιο του προγράμματος, πρέπει να λαμβάνονται υπόψη οι εμπειρίες των ατόμων που εκτίθενται στη φτώχεια και τον κοινωνικό αποκλεισμό καθώς και των κοινωνικών εταίρων, των μη κυβερνητικών οργανώσεων και άλλων παραγόντων της κοινωνίας που συμμετέχουν στην καταπολέμηση της φτώχειας και του κοινωνικού αποκλεισμού. Σε όλες τις δραστηριότητες του, το πρόγραμμα θα σεβαστεί την αρχή της ενσωμάτωσης της διάστασης των φύλων. Οι δραστηριότητες του προγράμματος μπορούν να αναπροσαρμοστούν ή να συμπληρωθούν σε συμφωνία με τη διαδικασία που θεσπίζεται δυνάμει του άρθρου 7, με βάση μια ετήσια επανεξέταση.

Η εφαρμογή του προγράμματος μπορεί να απαιτήσει τεχνική και διοικητική βοήθεια προς το αμοιβαίο όφελος της Ευρωπαϊκής Επιτροπής και των δικαιούχων ή/και για υποστήριξη των δαπανών.

3. Μέθοδος παρουσίασης των αιτήσεων υποστήριξης

Κλάδος 1: Ο κλάδος αυτός θα εφαρμοστεί κυρίως μέσω προσκλήσεων υποβολής προσφορών. Για τη συνεργασία με τις εθνικές στατιστικές υπηρεσίες θα εφαρμοστούν οι διαδικασίες της EUROSTAT.

Κλάδος 2: Οι ενέργειες 2.1 θα εφαρμοστούν κυρίως κατόπιν ετήσιων προσκλήσεων υποβολής προσφορών (ορισμένες συνεδριάσεις /σεμινάρια πολιτικής ενδέχεται να διοργανωθούν απευθείας από την Ευρωπαϊκή Επιτροπή). Στις προτάσεις θα πρέπει να συμμετέχουν παράγοντες από τουλάχιστον 4 κράτη μέλη και μπορούν να υποβληθούν στην Ευρωπαϊκή Επιτροπή από ευρωπαϊκούς οργανισμούς και από κράτη μέλη (ή από οργανισμούς με τη συμμετοχή κρατών μελών). Για τις ενέργειες 2.2 και 2.3 θα απαιτηθεί ειδική πρόσκληση υποβολής προσφορών.

Κλάδος 3: Δυνάμει της δράσης 3.1 υποστήριξη μπορεί να παρασχεθεί σε ευρωπαϊκά δίκτυα που ικανοποιούν τα κριτήρια που θέσπισε η Ευρωπαϊκή Επιτροπή κατόπιν διαβούλευσης με την επιτροπή σε συμφωνία με το άρθρο 7. Η δράση 3.2 μπορεί να υποστηριχθεί κατόπιν των αιτημάτων για επιδότηση από τα κράτη μέλη.

4. Πραγματοποίηση των ενεργειών

Οι ενέργειες που πρόκειται να αναληφθούν μπορούν να χρηματοδοτηθούν από συμβάσεις παροχής υπηρεσιών κατόπιν προκλήσεων υποβολής προσφορών ή από επιδοτήσεις κοινής χρηματοδότησης με άλλες πηγές. Στην τελευταία περίπτωση, το επίπεδο οικονομικής ενίσχυσης από την Ευρωπαϊκή Επιτροπή δεν μπορεί να υπερβεί, κατά γενικό κανόνα, το 80% των δαπανών που πραγματοποιήθηκαν όντως από τον αποδέκτη.

Κατά την πραγματοποίηση του προγράμματος, η Ευρωπαϊκή Επιτροπή μπορεί να απαιτήσει πρόσθετους πόρους, συμπεριλαμβανομένης της προσφυγής σε εμπειρογνώμονες. Οι απαιτήσεις αυτές θα αποφασιστούν στο πλαίσιο της συνεχούς εκτίμησης της κατανομής πόρων από την Επιτροπή.

Κατά την πραγματοποίηση του προγράμματος η Ευρωπαϊκή Επιτροπή μπορεί να προσφύγει σε τεχνική ή/και διοικητική βοήθεια, προς το αμοιβαίο όφελος της Ευρωπαϊκής Επιτροπής και των δικαιούχων, που αφορά τον προσδιορισμό, την προετοιμασία, τη διαχείριση, την παρακολούθηση, το διοικητικό και οικονομικό έλεγχο.

Η Ευρωπαϊκή Επιτροπή μπορεί επίσης να αναλάβει ενέργειες ενημέρωσης, δημοσίευσης και διάδοσης. Μπορεί επίσης να αναλάβει μελέτες αξιολόγησης και να διοργανώσει σεμινάρια, συμπόσια ή άλλες συνεδριάσεις εμπειρογνωμόνων.

Η Ευρωπαϊκή Επιτροπή θα εκπονήσει ετήσια προγράμματα εργασίας όπου θα καθορίζονται οι προτεραιότητες και οι ενέργειες που πρέπει να αναληφθούν. Επιπλέον, θα καθορίσει επίσης τις ρυθμίσεις και τα κριτήρια που θα εφαρμοστούν όσον αφορά τις ενέργειες επιλογής και χρηματοδότησης δυνάμει του προγράμματος αυτού. Για το σκοπό αυτό θα ζητήσει τη γνώμη της επιτροπής που αναφέρεται στο άρθρο 7.

Οι ενέργειες που θα αναληφθούν θα σέβονται πλήρως τις αρχές της προστασίας των δεδομένων.

Δημοσιονομικό δελτίο

1. ΤΙΤΛΟΣ ΤΗΣ ΕΝΕΡΓΕΙΑΣ

Κοινοτικό πρόγραμμα δράσης για την ενθάρρυνση της συνεργασίας μεταξύ των κρατών μελών με σκοπό την καταπολέμηση του κοινωνικού αποκλεισμού.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

B3-4105 προπαρασκευαστικά μέτρα για την καταπολέμηση και

Β3-4105A την πρόληψη του κοινωνικού αποκλεισμού

A-70 συνολική χρηματοδότηση

3. ΝΟΜΙΚΗ ΒΑΣΗ

* Άρθρο 137 παράγραφος 2, εδάφια 2 και 3 της Συνθήκης ίδρυσης της Ευρωπαϊκής Κοινότητας.

* Πρόταση απόφασης του Ευρωπαϊκού Κοινοβουλίου και Συμβουλίου αναμένεται στις αρχές του 2001 για τη θέσπιση ενός κοινοτικού προγράμματος δράσης για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού.

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1. Στόχοι

Το πρόγραμμα υποστηρίζει τη συνεργασία που δίνει τη δυνατότητα στην Ένωση και τα κράτη μέλη να ενισχύσουν την αποτελεσματικότητα και την αποδοτικότητα των πολιτικών για την καταπολέμηση του κοινωνικού αποκλεισμού με:

- τη βελτίωση της κατανόησης του κοινωνικού αποκλεισμού.

- την οργάνωση της συνεργασίας της πολιτικής και της αμοιβαίας μάθησης στο πλαίσιο των εθνικών σχεδίων δράσης. και

- την ανάπτυξη της ικανότητας των παραγόντων να αντιμετωπίζουν αποτελεσματικά τον κοινωνικό αποκλεισμό, ιδίως μέσω της δικτύωσης σε επίπεδο ΕΕ.

4.2. Χρονική διάρκεια της ενέργειας

Από την 1η Ιανουαρίου 2001 έως τις 31 Δεκεμβρίου 2005.

5. ΚΑΤΑΤΑΞΗ ΤΩΝ ΔΑΠΑΝΩΝ

5.1. Μη υποχρεωτικές δαπάνες

5.2. Διαχωριζόμενες πιστώσεις

5.3. Είδος των εσόδων: ουδέν

6. ΕΙΔΟΣ ΤΩΝ ΔΑΠΑΝΩΝ

6.1. Δαπάνες για συμβάσεις μελετών και παροχής υπηρεσιών, συνεδριάσεις εμπειρογνωμόνων και τη διοργάνωση συνεδρίων και σεμιναρίων, καθώς και για τις δαπάνες για τη δημοσίευση και τη διάδοση όπως συμφωνήθηκε με βάση μια πρωτοβουλία της Ευρωπαϊκής Επιτροπής.

6.2. Επιχορήγηση γενικά κάτω του 80% του συνολικού επιλέξιμου κόστους σε περίπτωση επιδοτήσεων για την κάλυψη των γενικών τρεχόντων εξόδων των οργανώσεων και δικτύων που λειτουργούν σε ευρωπαϊκό επίπεδο (κλάδος 3.1) καθώς και σε περίπτωση επιδοτήσεων για την κάλυψη διακρατικών δραστηριοτήτων για την ανταλλαγή εμπειριών σε ευρωπαϊκό επίπεδο (κλάδοι 2.1, 3.2).

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Έχουν γίνει εκτιμήσεις με βάση την προηγούμενη εμπειρία και ιδίως το κόστος των δραστηριοτήτων που υποστηρίχθηκαν δυνάμει των προαναφερόμενων κονδυλίων του προϋπολογισμού κατά τα προηγούμενα έτη. Η κατανομή δίνεται για καθοδήγηση και καλύπτει μόνο τα μέτρα που θα αποδοθούν άμεσα στα κονδύλια προϋπολογισμού του προγράμματος. Ιδιαίτερη προσοχή θα δοθεί το έτος 1 στην εκτίμηση προοπτικών των προηγούμενων προπαρασκευαστικών ενεργειών για την εξασφάλιση της κεφαλαιοποίησης και της αποφυγής της επανάληψης του υφιστάμενου έργου και της δημιουργίας των καταλληλότερων ρυθμίσεων για τη στενή συνεργασία με τα σχετικά ενδιαφερόμενα μέρη. Ο ετήσιος προϋπολογισμός του προγράμματος θα αυξηθεί προοδευτικά από 11 εκατ. (Έτος 1) έως 13 εκατ. EUR (Έτος 2), 15,5 εκατ. EUR (Έτος 3 και 4) και 15 εκατ.. EUR (Έτος 5)

7.1 Μέθοδος υπολογισμού του συνολικού κόστους της δράσης (σχέση μεταξύ επιμέρους και συνολικού κόστους)

Εκατ. EUR

Έτος 1

Κλάδος 1 - Ανάλυση του κοινωνικού αποκλεισμού

* Δράση 1.1 : Ανάπτυξη κοινών μεθοδολογιών

Αυτή θα περιλάβει μελέτες και συναφείς συνεδριάσεις με ανεξάρτητους και κυβερνητικούς εμπειρογνώμονες για τη συζήτηση της προόδου και των προτάσεων. Οι μελέτες θα εφαρμοστούν μέσω μιας πρόσκλησης υποβολής προσφορών, (4-6 σχέδια με μέσο κόστος 100-200.000/έτος). 0,7 Εκατ. EUR

Οι δαπάνες των συναφών συνεδριάσεων (4-6 συνεδριάσεις με 40-60 συμμετέχοντες). 0,2 Εκατ. EUR

Υποσύνολο Δράση 1.1 0,9 Εκατ. EUR

* Δράση 1.2 : Συλλογή και διάδοση συγκρίσιμων στατιστικών στοιχείων

Οι διαδικασίες της EUROSTAT θα εφαρμοστούν στα δύο προβλεπόμενα μέτρα δυνάμει της 1.2, στην οποίαν περισσότερο από το 60% του προϋπολογισμού του Κλάδου 1 είναι διαθέσιμος γι´αυτή την Δράση:

- υποστήριξη της συνεργασίας μεταξύ των εθνικών στατιστικών υπηρεσιών και της Ευρωπαϊκής Επιτροπής με ετήσια διάθεση EUR 500/700 000 για συνεδριάσεις, στοιχεία εμπειρογνωμόνων, εσωτερική κατάρτιση, ανάπτυξη συνδέσμων βάσεων δεδομένων, κλπ. 0,5 Εκατ. EUR

- συγχρηματοδότηση του πάνελ νοικοκυριών της Ευρωπαϊκής Κοινότητας (ECHP) και των εκμεταλλεύσεών του και υποστήριξη για τη βελτίωση άλλων ερευνών για την ανάλυση της φτώχειας και του κοινωνικού αποκλεισμού (π.χ. με την προσαρμογή ερωτηματολογίων, δειγμάτων, ειδικών ενοτήτων κλπ.). 2 Εκατ. EUR

Υποσύνολο Δράση 1.2 2,5 Εκατ. EUR

* Δράση 1.3: Θεματικές μελέτες

Η δράση 1.3 θα εφαρμοστεί μέσω προσκλήσεων υποβολής προσφορών με εκτιμώμενο προϋπολογισμό για το έτος 1 για σχέδια (μέσος όρος EUR150.000/έτος).

0,6 Εκατ. EUR

Μελέτες εκτίμησης προοπτικών ή μελέτες εφικτότητας θα έχουν διάρκεια 6-12 μηνών και θα χρηματοδοτηθούν από το κονδύλι Β3-4105Α 0,2 Εκατ. EUR

Υποσύνολο Δράση 1.3 0,8 Εκατ. EUR

Οι μελέτες δυνάμει των 1.1 και 1.3 θα είναι διακρατικές και μπορούν να έχουν διάρκεια 2-3 ετών με διαδοχικές ετήσιες συμβάσεις' εκτός από τις μελέτες εκτίμησης προοπτικών ή τις μελέτες εφικτότητας οι οποίες θα χρηματοδοτηθούν από το κονδύλι Β3-4105Α και θα έχουν διάρκεια 6-12 μηνών.

ΣΥΝΟΛΟ ΚΛΑΔΟΣ 1 (´Ετος 1) 4,2 Εκατ. EUR

Κλάδος 2 - Συνεργασία πολιτικής και ανταλλαγή ορθής πρακτικής

* Δράση 2.1 Δράση διακρατικών ανταλλαγών

Θα εφαρμοστεί κυρίως κατόπιν ετήσιων προσκλήσεων υποβολής προσφορών από ευρωπαϊκούς οργανισμούς και τα κράτη μέλη (ή οργανισμούς με την ενεργό συμμετοχή των κρατών μελών). Ο εκτιμώμενος προϋπολογισμός βασίζεται σε 20-30 ενέργειες των περίπου EUR 100-150 000 (Έτος 1. ο αριθμός των ενεργειών θα αυξηθεί σε 30-40 κατά τα επόμενα έτη, οι προβλεπόμενες ενέργειες είναι π.χ. διακρατικές συνεδριάσεις/σεμινάρια πολιτικής, εκδηλώσεις ή άλλες μορφές ανταλλαγής που αφορούν τουλάχιστον 4 κράτη μέλη). 3,1 Εκατ. EUR

Υποσύνολο Δράση 2.1 3,1 Εκατ. EUR

* Δράση 2.2: Εργασίες εμπειρογνωμόνων και ειδικές μελέτες

Θα εφαρμοστεί κατόπιν ετήσιων προκλήσεων υποβολής προσφορών. Ο εκτιμώμενος προϋπολογισμός της ενέργειας 2.2 σχετικά με το εκτιμώμενο κόστος μιας ομάδας ανεξάρτητων εμπειρογνωμόνων (0,400) και ένας μέσος όρος 5-8 ειδικών μελετών ύψους 50 έως 100.000 EUR. το κόστος της εξωτερικής αξιολόγησης του προγράμματος συμπεριλαμβάνεται στο συνολικό ποσό του κλάδου αυτού.(´Ετος 1) 0,7 Εκατ. EUR

Υποσύνολο Δράση 2.2 0,7 Εκατ. EUR

* Δράση 2.3: Ετήσια επιθεώρηση για τον κοινωνικό αποκλεισμό

Η δράση αυτή θα απαιτήσει επίσης προσκλήσεις υποβολής προσφορών ή τη χρησιμοποίηση τυποποιημένων συμβάσεων παροχής υπηρεσιών. Δυνάμει της δράσης 2.3 περίπου EUR 150 000 πρέπει να καλύψουν τις προπαρασκευαστικές συνεδριάσεις με τα κράτη μέλη και τα συναφή ενδιαφερόμενα μέλη 0,3 Εκατ. EUR

Το υπόλοιπο θα χρησιμοποιηθεί για τις υπηρεσίες σύνταξης, μετάφρασης και διάδοσης καθώς και για την κάλυψη του κόστους των συμπληρωματικών δημοσιεύσεων ή των δραστηριοτήτων επικοινωνίας σχετικά με τα αποτελέσματα του προγράμματος Β3-4105Α 0,2 Εκατ. EUR

Υποσύνολο Δράση 2.3 0,5 Εκατ. EUR

ΣΥΝΟΛΟ ΚΛΑΔΟΣ 2 (´Ετος 1) 4,3 Εκατ. EUR

Κλάδος 3 - Συμμετοχή των ενδιαφερομένων μερών και δικτύωση ΕΕ

* Δράση 3.1: Λειτουργική χρηματοδότηση για τα δίκτυα ΕΕ

Η υποστήριξη θα διοχετευθεί σε περιορισμένο αριθμό ευρωπαϊκού επιπέδου δικτύων/πλατφορμών ΜΚΟ που έχουν εμπειρία στην καταπολέμηση του κοινωνικού αποκλεισμού και ενεργούν ως συνήγοροι των ατόμων που εκτίθενται στον κοινωνικό αποκλεισμό. Τα κριτήρια για τον καθορισμό των οργανώσεων που θα υποστηριχθούν θα δημιουργηθούν κατόπιν διαβούλευσης με την επιτροπή προγράμματος. Οι ετήσιες επιδοτήσεις μπορούν να κυμαίνονται από EUR 0,5 έως 0,8 εκατ. με βάση λεπτομερή σχέδια εργασίας και προϋπολογισμούς που εγκρίνονται από την Ευρωπαϊκή Επιτροπή. 2,3 Εκατ. EUR

* Δράση 3.2

Η ετήσια διάσκεψη στρογγυλής τράπεζας για τον κοινωνικό αποκλεισμό θα βασιστεί στην ετήσια έκθεση για τον κοινωνικό αποκλεισμό και θα συγκεντρώσει αντιπροσώπους όλων των βασικών ενδιαφερομένων μερών. Ετήσια επιδότηση +/- EUR 200.000 στην προεδρία της ΕΕ που θα είναι επιφορτισμένη με τη διοργάνωση της εκδήλωσης από κοινού με την Ευρωπαϊκή Επιτροπή. 0,2 Εκατ. EUR

ΣΥΝΟΛΟ ΚΛΑΔΟΣ 3 (´Ετος 1) 2,5 Εκατ. EUR

7.2 Αναλυτική παράθεση των στοιχείων του κόστους της ενέργειας

Πιστώσεις ανάληψης υποχρεώσεων σε εκατ. EUR (σε τρέχουσες τιμές)

ΠΕΡΙΛΗΨΗ

>ΘΕΣΗ ΠIΝΑΚΑ>

ΛΕΠΤΟΜΕΡΗΣ

>ΘΕΣΗ ΠIΝΑΚΑ>

7.3 Τεχνική και διοικητική βοήθεια και υποστήριξη δαπανών(Β3-4105Α)

Πιστώσεις ανάληψης υποχρεώσεων σε εκατ. EUR (σε τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα πιστώσεων ανάληψης υποχρεώσεων και πιστώσεων πληρωμών

εκατ. EUR

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ (ΚΑΙ ΑΠΟΤΕΛΕΣΜΑΤΑ ΤΗΣ ΕΦΑΡΜΟΓΗΣ ΤΟΥΣ)

Όλα τα μέτρα που χρηματοδοτούνται υπόκεινται σε εκ των προτέρων, ενδιάμεση και εκ των υστέρων ανάλυση από τις αρμόδιες υπηρεσίες όσον αφορά την ποιότητα του περιεχομένου και τη σχέση μεταξύ κόστους και αποδοτικότητας. Τα έντυπα αιτήσεων επιδότησης θα απαιτήσουν στοιχεία για την ταυτότητα και τη φύση των υποψήφιων δικαιούχων έτσι ώστε να εξασφαλιστεί εκ των προτέρων η αξιοπιστία τους. Αυτά τα μέτρα για την καταπολέμηση της απάτης (έλεγχοι, εκθέσεις) περιλαμβάνονται στις συμφωνίες ή τις συμβάσεις μεταξύ της Ευρωπαϊκής Επιτροπής και των δικαιούχων. Η Ευρωπαϊκή Επιτροπή θα ελέγχει τις εκθέσεις ελέγχου και θα εξασφαλίζει ότι το έργο έχει πραγματοποιηθεί σωστά πριν από την καταβολή της ενδιάμεσης ή/και της τελικής πληρωμής. Ειδική προσοχή θα δοθεί προκειμένου να αποφευχθεί η διπλή χρηματοδότηση. Επιπλέον, μπορούν να πραγματοποιηθούν έλεγχοι από τις αρμόδιες δημοσιονομικές υπηρεσίες της Ευρωπαϊκής Επιτροπής και του Ελεγκτικού Συνεδρίου με βάση τα έγγραφα ή επιτόπου.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ / ΑΠΟΤΕΛΕΣΜΑΤΙΚΟΤΗΤΑΣ

Λόγω των περιορισμένων δημοσιονομικών πόρων, οι ενέργειες που πρέπει να προωθηθούν σύμφωνα με τις διατάξεις αυτές θα συνεπάγονται τόσο την εφαρμογή των αρχών για την ανάλυση της σχέσης κόστους-αποδοτικότητας όσο και την αυστηρή επιλογή δραστηριοτήτων, προκειμένου να επιτευχθεί ένα σημαντικό πολλαπλασιαστικό αποτέλεσμα και μεγαλύτερη προστιθέμενη αξία.

Επειδή ο κύριος στόχος του προγράμματος είναι η ενθάρρυνση της συνεργασίας για την καταπολέμηση του κοινωνικού αποκλεισμού μεταξύ των κρατών μελών στο πλαίσιο μιας ανοιχτής μεθόδου συντονισμού, όλες οι δραστηριότητες θα επικεντρωθούν στην εξασφάλιση της ενεργού συμμετοχής των κρατών μελών στην εφαρμογή του προγράμματος και στη βελτίωση των πολιτικών για την καταπολέμηση του κοινωνικού αποκλεισμού.

Οι δραστηριότητες και τα αποτελέσματα της συνεργασίας - είτε με τη μορφή δεικτών, στατιστικών στοιχείων, μελετών, μεθοδολογιών, δημοσιεύσεων, συνεδριάσεων είτε με άλλες μορφές ανταλλαγής - υποστηρίζονται συνεπώς από το πρόγραμμα σε συνάρτηση με τη σημασία τους και την εφικτότητα για μια πιο ολοκληρωμένη χάραξη πολιτικής στους τομείς ή/και για ζητήματα που περιλαμβάνονται ως προτεραιότητα στα εθνικά σχέδια δράσης για την καταπολέμηση του κοινωνικού αποκλεισμού.

9.1. Ειδικοί στόχοι:

Η πρόληψη και η καταπολέμηση του κοινωνικού αποκλεισμού είναι πρώτη και κύρια αρμοδιότητα των κρατών μελών και των εθνικών, περιφερειακών και τοπικών αρχών τους. Σε συμφωνία με το άρθρο 137 της συνθήκης, η Κοινότητα μπορεί να συμβάλει στις προσπάθειές τους.

Στα συμπεράσματά του, το Ευρωπαϊκό Συμβούλιο στη Λισσαβώνα συμφώνησε να προαγάγει την κοινωνική ένταξη εντός του πλαισίου μιας ανοικτής μεθόδου συντονισμού. Για το σκοπό αυτό, κάλεσε την Ευρωπαϊκή Επιτροπή να υποβάλει έως τον Ιούνιο του 2000 μια πρωτοβουλία για συνεργασία στον τομέα αυτό η οποία πρέπει να συνδυάζεται με τα εθνικά σχέδια δράσης.

Με βάση τα εθνικά σχέδια δράσης που θα συγκροτηθούν από τα κράτη μέλη, το πρόγραμμα θα επικεντρωθεί στη διακρατική συνεργασία ως μέσο βελτίωσης της κατανόησης και της πρακτικής και με τα κράτη μέλη θα προωθήσει την παρακολούθηση, την αξιολόγηση και την επανεξέταση από ομότιμους, υπό μορφή αλληλοδιδακτικών διαδικασιών.

Ο γενικός στόχος του προγράμματος είναι να ενθαρρύνει τη συνεργασία που θα επιτρέψει στην Ένωση και στα κράτη μέλη της να επιδιώξουν τον αποφασιστικό αντίκτυπο σχετικά με την εξάλειψη της φτώχειας και του κοινωνικού αποκλεισμού όπως μετράται από τους στόχους που συμφωνήθηκαν από το Συμβούλιο.

Για την ενίσχυση της αποτελεσματικότητας και της αποδοτικότητας των πολιτικών και των ενεργειών της Κοινότητας και των κρατών μελών έχουν προσδιοριστεί τρεις επιμέρους στόχοι στους οποίους αντιστοιχούν τρεις κύριοι κλάδοι δράσης δυνάμει του προγράμματος.

- η βελτίωση της κατανόησης του κοινωνικού αποκλεισμού ( με συγκεκριμένη προσπάθεια να βελτιωθούν τα στατιστικά στοιχεία και οι δείκτες)

- η οργάνωση της συνεργασίας πολιτικής και της αμοιβαίας μάθησης στο πλαίσιο των εθνικών σχεδίων δράσης και

- η ανάπτυξη της ικανότητας των παραγόντων να αντιμετωπίσουν αποτελεσματικά τον κοινωνικό αποκλεισμό μέσω της δικτύωσης σε επίπεδο ΕΕ.

Το πρόγραμμα θα εργαστεί με παράγοντες στόχους που έχουν την ικανότητα να εξασφαλίσουν αναπαραγωγικότητα εμπειρογνωμοσύνης και να επηρεάσουν εξελίξεις στην πολιτική και πρακτική ανάμεσα στα κράτη μέλη. Η στρατηγική είναι να προωθηθεί η διακρατική συνεργασία με και ανάμεσα σ'αυτούς τους παράγοντες πάνω σε κάποιο αριθμό θεμάτων. Οι παράγοντες - στόχοι που θα λάβουν μέρος περιλαμβάνουν, για παράδειγμα δημιουργούς πολιτικής σε εθνικές, περιφερειακές και τοπικές διοικήσεις, μη κυβερνητικούς οργανισμούς, κοινωνικούς εταίρους, ινστιτούτα ερευνών, μέσα μαζικής ενημέρωσης, όργανα διαμόρφωσης γνώμης και παροχείς κοινωνικών υπηρεσιών.

9.2. Αιτιολόγηση της ενέργειας

Το άρθρο 137 της συνθήκης του Άμστερνταμ διανοίγει τη δυνατότητα πρωτοβουλιών της Ένωσης για την προώθηση της συνεργασίας για την καταπολέμηση του κοινωνικού αποκλεισμού.

Οι προπαρασκευαστικές ενέργειες και διαβουλεύσεις σε ευρωπαϊκό επίπεδο κατά τη διάρκεια της περιόδου 1998-2000 με τη συμμετοχή των σημαντικότερων ενδιαφερομένων μερών επιβεβαίωσαν ότι η συνεργασία σε ευρωπαϊκό επίπεδο στον τομέα αυτό θα παραγάγει προστιθέμενη αξία:

(i) όταν συμβάλλει στην προαγωγή των αρχών της ολοκληρωμένης προσέγγισης, εταιρικής σχέσης και συμμετοχής καθώς και στην ενσωμάτωση και την καταπολέμηση του αποκλεισμού σε όλες τις συναφείς πολιτικές.

(ii) όταν επιτρέπει στα βασικά ενδιαφερόμενα μέρη στα κράτη μέλη, σε όλα τα επίπεδα, να συμμετέχουν σε έναν περιορισμένο αριθμό πρωτοβουλιών συνεργασίας υψηλής ποιότητας και με επίκεντρο την πολιτική που στοχεύουν στη βελτίωση της κατανόησης και της αξιολόγησης της φτώχειας και του κοινωνικού αποκλεισμού καθώς και στην ενθάρρυνση της διακρατικής ανταλλαγής και καινοτομίας για την καταπολέμηση του κοινωνικού αποκλεισμού.

Για την επίτευξη του σκοπού αυτού το πρόγραμμα περιλαμβάνει τρεις κλάδους οι οποίοι θα αλληλοϋποστηρίζονται και θα λειτουργούν ως εξής:

Ο πρώτος κλάδος θα επικεντρωθεί στην ανάλυση των χαρακτηριστικών, των διαδικασιών, των αιτιών και των τάσεων όσον αφορά τον κοινωνικό αποκλεισμό. Ένα σημαντικό εργαλείο στο πλαίσιο αυτό είναι να βοηθηθούν τα κράτη μέλη με την ανάπτυξη κοινών μεθοδολογιών (1.1). Οι μεθοδολογίες αυτές χρειάζονται, εάν τα κράτη μέλη θέλουν από κοινού να εκτιμήσουν και να συζητήσουν τις προκλήσεις και τις τάσεις στον τομέα αυτό και να φτάσουν σε κοινή κατανόηση και διάγνωση καθώς και σε συγκρίσιμα δεδομένα. Οι μεθοδολογίες αυτές είναι επίσης ουσιώδεις για την ανάπτυξη πιο ολοκληρωμένων προσεγγίσεων, δεικτών και σημείων αναφοράς σε σημαντικούς τομείς όπως η απασχόληση, η κοινωνική προστασία, η εκπαίδευση και η κατάρτιση, η υγεία, η κατοικία κλπ. που το πρόγραμμα θα υποστηρίξει μέσω θεματικών μελετών με επίκεντρο την πολιτική (1.3). Η συνεργασία μεταξύ των κρατών μελών στο πλαίσιο της ανοικτής μεθόδου συντονισμού θα απαιτήσει επίσης πιο συνεκτικά και συγκρίσιμα στατιστικά στοιχεία και δείκτες. Το προπαρασκευαστικό έργο με τη συμμετοχή αντιπροσώπων των στατιστικών υπηρεσιών των κρατών μελών καθώς και της EUROSTAT κατά τη διάρκεια των τελευταίων 2 ετών επιβεβαίωσε την ανάγκη καλύτερων στατιστικών στοιχείων και ότι μια προσέγγιση σχέσης κόστους-αποτελεσματικότητας πρέπει να οικοδομηθεί και να ενισχύσει τις υφιστάμενες πηγές δεδομένων στα κράτη μέλη και σε επίπεδο Κοινότητας. Μια προσέγγιση που υιοθέτησε το πρόγραμμα με την ενθάρρυνση της ειδικής συνεργασίας για τον κοινωνικό αποκλεισμό μεταξύ των εθνικών στατιστικών υπηρεσιών και της EUROSTAT καθώς και με την επένδυση στην καλύτερη εκμετάλλευση βασικών πηγών κοινοτικών στοιχείων όπως του ECHP (1.2).

Ο δεύτερος κλάδος θα επικεντρωθεί πιο άμεσα στην προώθηση της συνεργασίας της πολιτικής και της ανταλλαγής πληροφοριών και βέλτιστων πρακτικών μεταξύ των κρατών μελών. Ο κλάδος αυτός θέτει σε εφαρμογή τρία στρατηγικά εργαλεία σε κοινοτικό επίπεδο που είναι η διευκόλυνση των κρατών μελών, κατά διαφανή και αμοιβαία παραγωγικό τρόπο, να οριοθετούν τις ενέργειες και τις εξελίξεις στο πλαίσιο των εθνικών σχεδίων δράσης τους για την καταπολέμηση του κοινωνικού αποκλεισμού, δηλ. τη σύγκριση και ανταλλαγή βέλτιστων πρακτικών, την παρακολούθηση της προόδου και την αξιολόγηση του αντικτύπου, και την ανάληψη επανεξέτασης από ομοτίμους. Ένα πρώτο εργαλείο επικεντρώνεται στην διακρατική ανταλλαγή - είναι ζωτικό, εάν θέλουμε το πρόγραμμα να επιτρέψει στα κράτη μέλη και σε άλλα βασικά ενδιαφερόμενα μέρη να συναντηθούν, να συζητήσουν, να ανταλλάξουν πληροφορίες σε διακρατικό πλαίσιο. θα καταστήσει επίσης δυνατή τη διάδοση γνώσεων και πληροφοριών που ανακύπτουν από δραστηριότητες των εθνικών σχεδίων δράσης με άλλους τρόπους (2.1). Ένα δεύτερο εργαλείο συνίσταται στην υποστήριξη διακρατικών εργασιών εμπειρογνωμόνων και μελετών για ζητήματα που συνδέονται με την ανάπτυξη και εφαρμογή των εθνικών σχεδίων δράσης (και συνεπώς με ζητήματα που πρέπει επίσης να αντιμετωπιστούν με διακρατική ανταλλαγή δυνάμει του 2.1 και της ετήσιας επιθεώρησης δυνάμει του 2.3.). (2.2) Ένα τρίτο εργαλείο καθιστά δυνατή την παραγωγή μιας ετήσιας επανεξέτασης και αξιολόγησης της τρέχουσας κατάστασης των σχεδίων δράσης καθώς και της προόδου που επιτεύχθηκε όσον αφορά την εκπλήρωση των στόχων σε επίπεδο ΕΕ σχετικά με τη μείωση της φτώχειας και του κοινωνικού αποκλεισμού (2.3). Αυτό θα συμβάλλει επίσης στην προετοιμασία του ειδικού Ευρωπαϊκού Συμβουλίου την άνοιξη κάθε έτους, όπως αναφέρεται στα συμπεράσματα της Λισσαβώνας. Η σύνδεση των τριών εργαλείων με τη συνεργασία πολιτικής στο πλαίσιο των εθνικών σχεδίων δράσης και της ανοικτής μεθόδου συντονισμού είναι να εξασφαλιστεί ότι η υποστήριξη του προγράμματος θα διοχετευθεί σε περιορισμένο αριθμό συντονισμένων ενεργειών υψηλής ποιότητας.

Ο τρίτος κλάδος είναι η προώθηση της συμμετοχής των διαφόρων ενδιαφερομένων μερών και η υποστήριξη της δικτύωσης σε επίπεδο ΕΕ.

Ο κλάδος αυτός περιλαμβάνει την υποστήριξη σε περιορισμένο αριθμό σημαντικών δικτύων ΕΕ των ΜΚΟ που δραστηριοποιούνται στον τομέα του κοινωνικού αποκλεισμού και της φτώχειας (3.1). Ο διάλογος με τις οργανώσεις της κοινωνίας των πολιτών είναι μια βασική συνιστώσα της διαδικασίας για την κινητοποίηση όλων των παραγόντων με σκοπό την καταπολέμηση του κοινωνικού αποκλεισμού. Το πρόγραμμα συνεπώς προτείνει να υποστηριχθεί αυτός ο διάλογος μέσω των δικτύων συντονισμού της ΕΕ που έχουν αποδείξει την ικανότητά τους να συνδυάζουν ένα πολύ ευρύ φάσμα ΜΚΟ και να ενεργούν ως συνήγοροι των ατόμων που εκτίθενται στον αποκλεισμό. Η υποστήριξη των λειτουργικών εξόδων ενός περιορισμένου αριθμού οργανώσεων με βάση τις σαφείς δεσμεύσεις και τα προγράμματα εργασίας είναι προτιμότερη από την υποστήριξη ενός μεγάλου αριθμού ανταγωνιζόμενων φορέων και ομάδων που ενεργούν μόνο ως ομάδες πίεσης για τα ιδιαίτερα συμφέροντά τους.

Ένα τελικό μέτρο δυνάμει του κλάδου αυτού είναι η διοργάνωση μια φορά το χρόνο, είτε πριν από το ειδικό ετήσιο Ευρωπαϊκό Συμβούλιο την άνοιξη, είτε ως συνέχεια αυτού μιας διάσκεψης στρογγυλής τράπεζας υψηλού επιπέδου για τον κοινωνικό αποκλεισμό (3.2). Η διάσκεψη αυτή θα δημιουργούσε μια ετήσια ευκαιρία για τους εκπροσώπους των σημαντικών ενδιαφερομένων μερών στα κράτη μέλη και σε κοινοτικό επίπεδο να συναντηθούν και να συζητήσουν ένα βασικό θέμα/ζήτημα σε σχέση με τον κοινωνικό αποκλεισμό. Η διοργάνωση της εκδήλωσης σε συνεργασία με την προεδρία είναι να εξασφαλιστεί η πολιτική προβολή και ο αντίκτυπος και θα βοηθήσει να τεθεί η εκδήλωση στο πλαίσιο της ανοικτής μεθόδου συντονισμού. Η ετήσια επιθεώρηση για τον κοινωνικό αποκλεισμό πρέπει να συμβάλλει στον προσδιορισμό των θεμάτων/ζητημάτων που αποτελούν πολιτική προτεραιότητα.

9.3. Παρακολούθηση και αξιολόγηση της ενέργειας

Το πρόγραμμα αποβλέπει στη διευκόλυνση και την υποστήριξη των πιο αποτελεσματικών και αποδοτικών απαντήσεων πολιτικής από τα κράτη μέλη όσον αφορά την καταπολέμηση του κοινωνικού αποκλεισμού στο πλαίσιο των εθνικών σχεδίων δράσης και μιας ανοικτής μεθόδου συντονισμού. Συνεπώς, οι λειτουργίες της παρακολούθησης και της αξιολόγησης αποτελούν φυσικά τμήμα των δραστηριοτήτων που εφαρμόζονται στα πλαίσια του προγράμματος με τρόπο ώστε να προκύπτει από αυτά το μέγιστο όφελος. Καθώς το πρόγραμμα αποβλέπει στο να έχει αντίκτυπο στις πολιτικές με τη βελτίωση της κατανόησης και του προσδιορισμού/διάδοσης της ορθής πρακτικής, ιδιαίτερη προσοχή θα δοθεί στην αξιολόγηση της ενσωμάτωσης της διακρατικής αλλαγής και των αποτελεσμάτων των μελετών στην ανάπτυξη πολιτικής.

Η παρακολούθηση και αξιολόγηση (Π&Α) του προγράμματος θα αποτελέσει ένα συνεχές έργο. Θα εξετάζει ιδιαίτερα την αποτελεσματικότητα, την αποδοτικότητα, τη συνάφεια και τη χρησιμότητα των ενεργειών του προγράμματος. Η παρακολούθηση και η αξιολόγηση θα προσαρμοστούν στις διάφορες ενέργειες και κλάδους και θα περιλαμβάνουν τον ποιοτικό έλεγχο, τη συλλογή δεδομένων, την υπευθυνότητα και την υποβολή εκθέσεων. Η συλλογή δεδομένων σχετικά με τις δραστηριότητες που εφαρμόζονται δυνάμει του προγράμματος θα αποτελέσουν μέρος αυτού του συνεχούς έργου και όλοι οι υπεύθυνοι των δραστηριοτήτων αυτών θα πρέπει να υποβάλουν εκθέσεις σχετικά με το έργο και τα αποτελέσματά τους. Η επιτροπή προγράμματος θα παραλαμβάνει τις εκθέσεις προόδου που εκπονούν οι υπηρεσίες της Ευρωπαϊκής Επιτροπής σε τακτική βάση. Αυτό θα καταστήσει δυνατή τη λεπτομερή ρύθμιση ειδικών μέτρων και κλάδων ή/και την τροποποίηση του προγράμματος σε συνάρτηση με τις ανάγκες/εξελίξεις.

Επιπλέον, το πρόγραμμα θα υποβληθεί σε ενδιάμεση αξιολόγηση (έως τις 30 Ιουνίου 2004) και σε τελική αξιολόγηση (έως τις 30 Σεπτεμβρίου 2006). Και οι δύο αυτές αξιολογήσεις θα αναληφθούν με τη βοήθεια των εξωτερικών αξιολογητών, ενώ θα συσταθεί και μια ειδική οργανωτική ομάδα. Τα αποτελέσματα της τελικής αξιολόγησης θα συμπεριληφθούν στην έκθεση υλοποίησης που θα υποβληθεί στα άλλα κοινοτικά θεσμικά όργανα έως τις 31 Δεκεμβρίου 2006.

Η παρακολούθηση και η αξιολόγηση, συμπεριλαμβανομένης της συλλογής δεδομένων θα χρηματοδοτηθούν από τον προϋπολογισμό του προγράμματος και, λαμβάνοντας υπόψη τις συστάσεις SEM 2000 σχετικά με τα Π&Α, προτείνεται να δεσμευθεί ένα ενδεικτικό ποσό 0,5 εκατ. EUR για την αξιολόγηση και 0,35 εκατ. EUR για την παρακολούθηση. Οι ομάδες εξωτερικής αξιολόγησης θα επιλεγούν με βάση μια πρόσκληση υποβολής προσφορών.

Το έργο της αξιολόγησης θα αρχίσει από το έτος 1. Το αντίστοιχο κόστος περιλαμβάνεται στα πλαίσια του κλάδου 2.2.

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α ΤΟΥ ΠΡΟΫΠΟΛΟΓΙΣΜΟΥ)

Η κινητοποίηση διοικητικών και ανθρώπινων πόρων που χρειάζονται θα καλυφθούν από τους πόρους που έχουν ήδη κατανεμηθεί στην υπηρεσία διαχείρησης του προγράμματος.

10.1 Επίδραση στον αριθμό των υπαλλήλων

>ΘΕΣΗ ΠIΝΑΚΑ>

Λεπτομέρειες στο Παράρτημα

10.2 Δημοσιονομική επίδραση του συμπληρωματικού προσωπικού

ΕΥΡΩ

>ΘΕΣΗ ΠIΝΑΚΑ>

10.3 Αύξηση άλλων τρεχουσών δαπανών που προκύπτουν από τη δράση

ΕΥΡΩ

>ΘΕΣΗ ΠIΝΑΚΑ>

Τα ανωτέρω ποσά πρέπει να αντιστοιχούν στο σύνολο των δαπανών που προκύπτουν από την ενέργεια εάν η διάρκειά της είναι προκαθορισμένη ή σε δαπάνες 12 μηνών εάν δεν έχει καθορισθεί. Οι δαπάνες του Τίτλου Α7 στο σημείο 10.3 πιο πάνω θα καλυφθούν από την συνολική χρηματοδότηση της ΓΔ/Εmpl.

ΠΑΡΑΡΤΗΜΑ ΤΟΥ ΔΗΜΟΣΙΟΝΟΜΙΚΟΥ ΔΕΛΤΙΟΥ: ΕΠΙΔΡΑΣΗ ΣΤΟΝ ΑΡΙΘΜΟ ΤΩΝ ΥΠΑΛΛΗΛΩΝ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>